FC Midtjylland gjorde arbejdet færdigt på hjemmebane og slog Southampton 1-0 på Morten Duncans mål. Dermed er Jess Thorups drenge klar til gruppespillet i Europa League.

FC Midtjylland i sidste uge et flot 1-1-resultat ude mod Southampton. Torsdag aften stod returen i kampen om at komme i Europa Leagues gruppespil.

FCM stillede i det, der ligner ønske-start-11’eren. Anfører Kristian Bak var tilbage på højre bak. Oppe foran startede Morten Duncan, mens Martin Pusic tog plads på bænken. Southampton startede med tre i det centrale forsvar og profiler som Dusan Tadic og Sadio Mane ude.

Jose Fonte startede med at heade på kassen efter et hjørne. Jakob Poulsen reddede på stregen. Kort efter kom Jay Rodriguez og James Ward-Prowse i fællesskab til en stor chance.

Efter de to store muligheder fik FCM lidt bedre fat i den silende regn. Men det var stadig gæsterne, der styrede slagets gang. Efter 20 minutter pillede Graziano Pelle lidt for nemt en bold ned i feltet. Steven Davies trykkede af, men Johan Dahlin reddede.

Tre minutter inden den halve time pressede Jakob Poulsen en Saints-spiller til at aflevere lige til Kristian Bak, der centrede fladt. Inde foran kæmpede Duncan sig foran sin markering og afsluttede fladt ved den fjerne stolpe. 1-0 til ulvene.

Det var også stillingen ved pausen.

Få minutter inde i anden halvleg kom Duncan op til et frisparksindlæg i feltet men headede en halv meter forbi. Indskiftede Tasic forsøgte sig med et fint langskud i modsatte ende.

Så fulgte en periode med tju-bang-fodbold og chancer i begge ender. Efter godt 20 minutters spil sparkede Saints et frispark, som Duncan i muren afværgede med hånden, men det så dommeren ikke.

De sidste 20 minutter var spillet ensrettet ned mod FC Midtjyllands mål. Men hjemmeholdet forsvarede sig koncentreret.

Ti minutter før lukketid spillede Daniel Royer på flotteste vis bandespil med indskiftede Pusic, men Royer løftede sidenhen sin afslutning over mål.

Southampton evnede ikke for alvor at true Johan Dahlin mod slutningen, og efter 90 minutter og det løse stod det klart: FC Midtjylland havde fuldført triumfen og er klar til gruppespillet i årets Europa League efter samlet 2-1 over Southampton.